Prieto destaca el paper estratègic del Campus de la UPV de Gandia en la presa de possessió de Vicenç Almenar com a nou director
21 maig 2025

## Prieto destaca el paper estratègic del Campus de la UPV de Gandia en la presa de possessió de Vicenç Almenar com a nou director21 maig 2025Última actualització: 21 maig 2025

![](../gestion/img/0f84394c7f3e36a328e504252d637bb3b8dcd28f3bfe7d165dd28be1e1707550.jpg)  
  

**Vicenç Almenar** ha pres aquest matí possessió del seu càrrec com a director del Campus de Gandia de la Universitat Politècnica de València (UPV), després d’haver guanyat les eleccions celebrades el passat 12 de febrer.  
L’acte, celebrat a l’Aula Magna del campus, ha estat presidit pel rector de la UPV, **José E. Capilla**, i ha comptat amb la intervenció de l’alcalde de Gandia, **José Manuel Prieto**. També hi han assistit representants de l’ajuntament i d’altres administracions, estudiants i personal de la comunitat universitària i empresarial de la comarca.

  
Durant la seua intervenció, Prieto ha subratllat que el Campus de Gandia és “_un element essencial de l’ecosistema social i econòmic_” de la ciutat i la comarca, i ha reivindicat el paper de la universitat com a motor de coneixement, talent i riquesa: “_Una universitat que aposta pel talent, per formar-lo, atraure’l i també per retenir-lo_”.

L’alcalde ha agraït al director eixint, **Jesús Alba**, la seua gestió durant els últims huit anys, reconeixent la seua visió estratègica i el seu suport a iniciatives que han beneficiat Gandia, a més de la seua implicació en moments clau com la pandèmia: “_Has contribuït al desenvolupament i a la transformació de la ciutat. Ens has ajudat a impulsar Gandia cap al futur_”, ha afirmat.

Pel que fa al nou director, Vicenç Almenar, Prieto ha elogiat la seua dilatada trajectòria acadèmica vinculada al campus des de 1993 i ha mostrat plena confiança en el seu lideratge: “_Tens aquest campus al cap, però també al cor_”. A més, ha afegit que la seua experiència i compromís seran fonamentals per afrontar amb èxit els nous reptes.

Així mateix, l’alcalde ha reiterat el compromís de l’Ajuntament de Gandia amb el campus universitari i recordat que la creació de l’Escola Politècnica en 1993 va suposar la recuperació de la condició de ciutat universitària per a Gandia, amb una vocació històrica que es remunta a més de 500 anys. “L_a Politècnica va recuperar la capitalitat universitària de Gandia, permetent la formació de milers de persones”_.  
Prieto també ha assenyalat en el seu discurs la rellevància de futurs projectes com l’Institut Oceanogràfic, la transformació del port o el Gandia Arena, que contribuiran a consolidar Gandia com a ciutat del coneixement i la innovació. “_Les millors coses sempre estan per vindre, així que les construirem junts, com ha passat fins ara_”, ha conclòs l’alcalde.

Per la seua banda, el director del Campus de Gandia ha incidit en què “_el nostre paper no s’acaba amb l’oferta de títols; també som un imant per captar talent_”. Per això, es revisarà l’oferta acadèmica per adaptar-la al que demanda la societat i per planificar “_una oferta complementària, tant de grau com de màster, completada amb formació permanent_”.

A més llarg termini, no ha descartat “_ser aula delegada dels primers cursos de graus que s’impartisquen a València o implantar el denominat ‘grau blanc’: un grau que permeta a l’estudiant crear els seus propis itineraris_”.

Amb l’objectiu d’atendre necessitats i propostes, Almenar ha afirmat que es posarà en marxa un Consell Assessor format per empresariat, administracions i societat civil, “que ens ajudarà a donar-li forma i sentit a la nostra oferta acadèmica”.  
“_Sabem d’on venim i el motiu pel qual estem ací: som una realitat perquè la societat de Gandia tenia clar que el seu futur seria millor amb una seu universitària, i a eixa societat ens devem. A més, creiem que aquest projecte ha de transcendir Gandia i la Safor, i ser el campus de tot el territori que ens envolta”_.

D’altra banda, com ha indicat el director del Campus, _“la universitat no s’acaba amb la formació” i “tenim projectes més enllà_”. Entre ells, ha esmentat l’ampliació de les instal·lacions esportives a l’aire lliure, una nova casa de l’estudiant i una major presència a la ciutat de Gandia, oferint activitats complementàries a les que ja es realitzen al campus.

Finalment, el rector ha afirmat: “_Hui celebrem no sols l’inici d’un nou mandat, sinó també la continuïtat d’un compromís col·lectiu amb aquest campus, amb aquesta ciutat i amb la universitat pública_”. Per a ell, l’arribada del doble grau en Ciències i Tecnologies de la Mar amb Ciències Ambientals “_marca una fita en l’oferta acadèmica del campus, reforçant la seua identitat lligada a l’entorn marí i mediambiental_”.